Wir, disnachbenempten Hanns von Schoͤnnow und Ludwig Zehender, schultheis ze Arow, und Niclaus Fricker, altstattschriber zü Bern, alle dry gemein und schûdlûtt ✳ in diser nachgeschriben
sach, bekennen offenlich und tuͤnd kund menglichem mitt disem brieff, als von soͤllicher stoͤsz und spenne wegen, so dann vor ettwas ziten sich ufferhaben haben, ✳ bishar gewert und noch gewesen sind ✳ entzwischent Hans Arnolten Segesser, ✳ dozemaͧl zuͦ Hapspurg gesessen, und nū ùnnsern gnedigen froͧwen zu Kùngsvelden, ✳ als dann er, der selbe Arnolt Segesser, ✳ den ùnnsern gnaͤdigen frowen dz
schloss Hapspurg mitt aller zuͦgehoͤrd zekouffen gegeben hät nach lutt der brieffen, darumb wysende, an einem, ✳ und dero von Brugg innamen eins lùtpriesters ✳ und fruͤmessers, ✳ ouch der kirchen Sant
Niclausen daselbs am ander teil, ✳ harruͤrent ✳ ansprach halb, so dann der selbe ir lùtpriester insonders vermeint zehaben ✳ von sechs rùtinan wegen, davon im jerlichen sechs viertal roggen nach eins rodels in̄¬
halt gevallen ✳ und aber von sechs rûtinā sechs viertal roggen ✳ und denne von einer halben rûti ein schilling haller, disz nach innhalt des jartzit buͦchs ✳ einem fruͤmesser und der kirchen alle jar ouch vallen und
werden soͤlten ꝫcꝭ. des sich aber der selb Hans Arnolt dozemal widert und spart und invermeinūg, inen nûtt pflichtig noch schuldig zuͦtuͤnd waͤr, noch sin soͤlte, ✳ und vereinten sich der selben spenn und stoͤsz uff
ùns ✳ und als nū die gedachten unnser gnaͤdig froͧwen ✳ das schloss Hapspurg von dem selben Hans Arnolten Segesser erkoufften inmaͧssen, als ob lutt, do wurde in dem kouff begriffen und beredt, ✳ das
die selben spenn und stoͤsz uff ùns zuͦ entscheiden, es waͤr in mȳn oder recht, bliben und bestaͧn soͤlten ✳ inglicherwysz ✳ als dann sy, die selben Hans Arnolt Segesser und die von Brugg, das uff uns zeustrag komen
werint. also haben wir uff disen hùttigen tag, den datum disz brieffs bezeichnot, die selben ir sach, spenn und stoͤsz fûr handen genomē und ir ansprach und widerred vˀrhoͤrt ✳ und mit eim schutheissen und
ettlichen der raͤtten von Brugg, so dartzuͦ geschiben sind, innamen irs lùtpriesters, ✳ eins fruͤmessers und der kirchen daselbs ✳ und denne Hans Cristan, der zit hoffmeyster der obgedachten ûnsˀrn gnedign̄ frowē, und
mit im Uͦlrichen am Buͤll, altenhoffmeister, ✳ und Cuͦnraten Widmˀ, pflegˀr der jarzitn̄, alle dry innamē der selben unsern gnedign̄ frowen ✳ hinusz in das holtz gegen Hapspurg gegangen ✳ und die rûtinā beschoͧwet und besechē.
und als dann zebeider sidt ir ansprach dero von Brugg ✳ und widerred ✳ ûnser gnedig frowen amptlûtt, alle vorbenēpt, wir eigenlich ingemergk genomē und gnuͦgsamclich verhoͤrt haben ✳ allen fùrwand, inred, ✳ widerred und oͧch
jarzit buͦch, ✳ das aber alles nit not zuͦvergriffen, noch zuͦbeschriben, ✳ sonder allein antreffen ist dryzechenthalb rûtinā, ✳ als dann obstaͧt, im anlasz disz briefs, ✳ so haben wir des ersten gesuͦcht fruntliche mȳn und taͤding sy damit
zevereinen, das aber also nit erschiessen noch gesin mocht. und nach dem dann sy das zebeider sidt uff ûnns komen sind und die sach uff ûns staͧt als oblutt, ✳ habent si begert von ûns entscheidung ûnsers rechtlichen spruchs,
des wir doch lieber vertragē sin woͤlten und haben also nach irem begeren und anruͤffen und ir verhoͤrung nach ûnser besten verstentnûsz, ✳ als ûns bedunckt recht sin, gesprochen zuͦ recht: des ersten, das unser gnedig
froͧwen inen, dem lûttpriester, ✳ fruͤmesser und ouch der kirchen ze Brugg, umb und fûr soͤlich ir obgemeldet ansprach der gedachten dryzechenthalben rùtinā ✳ geben sond zwen mutt roggen uff yetz nechst sant Martis tag, ✳ so da kompt
nach datum disz briefs, ✳ und dannethin jerlichen allweg uff sant Martis tag zwen mutt roggen, ✳ und die weren und geben einem schultheissen und raͧtte daselbs ze Brugg, ✳ die dann dz uszteilen und geben söllent einem lùtpriester, ✳ fruͤmesser ✳ und der kirchen, als dann sy bedunckt zum glichosten ✳ und billichosten sin, ✳ doch daby das die selben priester dise ding, jartziten oder anders tuͤgent und volbringēt ✳ als dann das im jartzitbuͦch oder rodel angesechen und geschriben ist, ✳ und sy darumb gott antwûrtt geben woͤllent und sprechen ouch fùro, das sy die selben ùnnser gnedig frowen die zwen mutt roggen nū hinfùr wenn sy wöllent uff sant Martis tag, achttag vor
oder nach, mit dem zins wol abloͤszen mûgēt mit zwoͤlff guͦter, genemer Rinischer guldin und die einem schultheissen und raͧtt ze Brugg inanttwûrtten und geben, ✳ die dann dasselbe gold widerumb insoͤllichem schin
anlegen sond, damit die jartziten nit verschinend, sonder begangen werdent, als dz angesechen ist ✳ und verschriben staͧt. und sprechent zum letsten, das die rûtinā, ✳ es sye, dz sy vˀschriben standent im jartzitbuͦch, roͤdel
oder andern enden, gantz allenthalben abgethän werden ✳ und nū fùrohin ✳ die selben ✳ oder ander geschrifft ald kuntschafft ✳ ûnnsern gnaͤdigen froͧwen und irn nachkomen hieran deheinen schaden, ✳ noch inen ✳ oder yeman anderm von
irt wegen dehein hilff, noch nutz beren, noch bringen soͤllent, yemer indehein wysz noch weg, ✳ und umb und fûr die zwen mutt roggen geltz ✳ soͤllent die selben ûnnser gnädig froͧwen die gedachten dryzechenthalb rûtinā mit holtz
und veld zuͦ iren und irs gotzhus handen ziechen und niemen, ✳ ouch iro heissen sin und bliben, und haruff mûgent sy das holtz und ir ansprach die gemelten rûtinā und was zuͦ dem schlosz Hapspurg gehoͤrt nū fûrohin
gerûwenclich innhaben, das nutzen, niessen, besetzen, entsetzen, verkouffen und damit wandeln, werben, tuͦn und laussen, als mit anderm irem eigenlichen innhabenden guͦt, ✳ ane iro und menglichs von irtwegen hindernusz, sperrē
unnd intrag nach dem und sy dz erkoufft und den kouffbrieff darumb innhabent̄ ꝫcꝭ. ✳ unnd uff disen ûnnsern rechtlichen spruch ✳ habent die obgemelten hoffmeister und amptlûtt innamē ûnser gedachten, gnädigē frowē
ze Kûngsvelden inen begert von ùnns disz ûnnsers rechtspruchs brieff und sigel, ✳ die wir ouch inen ✳ und wer des von ûns begert zegeben gesprochen haben ✳ under ûnnser, obgenanten dryer sprechnˀ, insigeln, harumb zem
waren urkund aller und yeglicher vorgeschribner dingē, so haben wir, die selben obgemelten, gemein und schidlûtt alle dry, jeglicher insonders, sin insigel laussen thuͦn hengen an dysen brieff, ✳ doch ûns und allen unsern erbn̄ inallweg unvergriffen und unschaden, der geben ist uff mittwûch nechst nach sannt Jacobs tag, des hailigen zwoͤlffbotten, nach Cristi ûnnsers lieben herren gepurt gezelt viertzehenhundert
sybentzig unnd ein jaͧr ꝫcꝭ.